
IEPIRKUMU KOMISIJA
Talsos

Ieinteresētajiem piegādātājiem

Par izsludināto atklāto konkursu “Nātrija gaismekļu nomaiņa uz energoefektīviem LED gaismekļiem Talsu novada pašvaldības publisko teritoriju apgaismojuma infrastruktūrā”, identifikācijas Nr. TNP 2026/31

Talsu novada pašvaldības Iepirkumu komisija (turpmāk – Komisija) informē, ka atklāta konkursa “Nātrija gaismekļu nomaiņa uz energoefektīviem LED gaismekļiem Talsu novada pašvaldības publisko teritoriju apgaismojuma infrastruktūrā”, identifikācijas numurs TNP 2026/31 (turpmāk – Atklāts konkurss), ietvaros 2026. gada 12. un 13. augustā ir saņemti ieinteresēto piegādātāju jautājumi, uz kuriem Komisija sniedz atbildes.

Jautājums Nr. 1:
Lūdzam izvērtēt vērtēšanas kritērija C “Piedāvātā vidējā svērtā gaismekļu efektivitāte (lm/W)” nepieciešamību un lietderību.
Tehniskajā specifikācijā katram aprēķina gadījumam jau ir noteiktas minimālās sasniedzamās apgaismojuma klases un ar tām saistītie fotometriskie parametri, tai skaitā apgaismojuma/spilgtuma līmenis, vienmērība un citi kvalitātes rādītāji. Līdz ar to piedāvātajam risinājumam jebkurā gadījumā ir jānodrošina noteiktā apgaismojuma kvalitāte.
Vienlaikus gaismekļa efektivitāte lm/W pati par sevi neraksturo visa apgaismojuma risinājuma energoefektivitāti, jo nepieciešamo uzstādīto jaudu būtiski ietekmē arī gaismekļa optika un gaismas sadalījuma atbilstība konkrētajai ielas ģeometrijai. Kvalitatīvi izvēlēta optika var nodrošināt prasītos apgaismojuma parametrus ar mazāku kopējo uzstādīto jaudu arī pie zemāka gaismekļa lm/W rādītāja.
Ņemot vērā, ka pašvaldības faktiskās elektroenerģijas izmaksas nosaka tieši kopējā uzstādītā jauda, lūdzam izvērtēt iespēju svītrot kritēriju C un tam paredzētos 15 punktus piešķirt kritērijam B - Piedāvātā preču  “Kopējā uzstādītā LED gaismekļu jauda,  t. sk. zudumi kW”.
Šādā gadījumā vērtēšanas sistēma tiešāk stimulētu pretendentus piedāvāt risinājumu ar zemāko faktisko elektroenerģijas patēriņu, vienlaikus saglabājot pienākumu izpildīt visas tehniskajā specifikācijā noteiktās apgaismojuma kvalitātes prasības.

Atbilde Nr. 1:
Komisija informē, ka, izvērtējot ieinteresētā piegādātāja sniegto priekšlikumu, tiek saglabāts vērtēšanas kritērijs C “Piedāvātā vidējā svērtā gaismekļu efektivitāte (lm/W)” un nemainīt tam noteikto punktu īpatsvaru.
Komisija norāda, ka vērtēšanas kritērijiem B un C ir atšķirīgs vērtēšanas mērķis. Kritērijs B “Kopējā uzstādītā LED gaismekļu jauda, t. sk. zudumi, kW” ļauj novērtēt piedāvātā apgaismojuma risinājuma kopējo uzstādīto jaudu, savukārt kritērijs C raksturo piedāvāto gaismekļu gaismas atdeves efektivitāti jeb attiecību starp gaismekļa radīto gaismas plūsmu un patērēto elektroenerģiju.
Abu kritēriju vienlaicīga piemērošana ļauj vispusīgāk novērtēt piedāvātā risinājuma energoefektivitāti un tehniskos rādītājus, vienlaikus ievērojot Tehniskajā specifikācijā noteiktās obligātās prasības attiecībā uz apgaismojuma kvalitāti.
Ņemot vērā minēto, vērtēšanas kritērijs C netiek svītrots, un tam paredzētie 15 punkti netiek pārdalīti vērtēšanas kritērijam B.

Jautājums Nr. 2:
	Jautājums par tehniskās specifikācijas 1.4. punktu “Gaismekļa optikas lēca: PC materiāls”.
Lūdzam skaidrot, kādēļ gaismekļa optikas lēcai ir noteikts tieši polikarbonāta (PC) materiāls un netiek pieļauts PMMA materiāls. PMMA tiek plaši izmantots LED gaismekļu optiskajās sistēmās un tam ir ļoti laba ilgtermiņa noturība pret UV starojuma iedarbību, kā arī augsta gaismas caurlaidība. Savukārt PC optiskās īpašības ilgstošas UV un apkārtējās vides iedarbības rezultātā var mainīties, ja vien netiek izmantots atbilstoši UV stabilizēts materiāls.
Vai Pasūtītājs pieļaus piedāvāt gaismekli ar PMMA optikas lēcu, ja tas nodrošina visas pārējās tehniskajā specifikācijā noteiktās prasības un nepieciešamos gaismas tehniskos parametrus?
Attiecīgi lūdzam grozīt 1.4. punkta prasību, paredzot “PMMA vai ekvivalents materiāls ar atbilstošu UV noturību un optiskajām īpašībām”.

Atbilde Nr. 2:
Komisija informē, ka, izvērtējot ieinteresētā piegādātāja sniegto informāciju un priekšlikumu, tiks veikti grozījumi Tehniskās specifikācijas 1.4. punktā, izsakot to šādā redakcijā: “Gaismekļa optikas lēca – polikarbonāta (PC) vai polimetilmetakrilāta (PMMA) materiāls.”

Jautājums Nr. 3:
Jautājums par tehniskās specifikācijas 1.5. punktu “Gaismekļa korpusa izpildījums”.
Tehniskajā specifikācijā noteikts, ka gaismekļa korpusam un barošanas bloka pārsegam jābūt izgatavotam no lieta alumīnija ar pretkorozijas pārklājumu.
Lūdzam precizēt, kāda korozijas noturības klase/kategorija un pēc kāda standarta ir jānodrošina gaismekļa korpusam un tā aizsargpārklājumam, kā arī kādi ir noteiktie korozijas noturības pārbaudes kritēriji. Tāpat lūdzam precizēt, kāds dokuments pretendentam jāiesniedz, lai apliecinātu piedāvātā gaismekļa atbilstību noteiktajai korozijas noturības prasībai — piemēram, ražotāja apliecinājums, sertifikāts vai laboratorijas testa protokols. Gadījumā, ja korozijas noturība tiek vērtēta ar sāls miglas testu, lūdzam norādīt piemērojamo standartu, testa ilgumu un pieļaujamos rezultāta kritērijus.

Atbilde Nr. 3:
Komisija norāda Tehniskās specifikācijas 1.5. punkta prasības “liets alumīnijs ar pretkorozijas pārklājumu” izpilda pēc korozijas noturības standarta, pēc kura tiek vērtēts pārklājums (ISO 12944 vai ISO 9227), izvērtējumu veic pēc objekta atrašanās vietas - Talsu novads, kur ir kombinēta pilsētas un piejūras ietekme (C4 korozijas kategorija). Pretendents iesniedz neatkarīgas laboratorijas testa atskaiti vai ražotāja sertificētu apliecinājumu.

Jautājums Nr. 4:
Jautājums par tehniskās specifikācijas 1.7. punktu “Gaismekļa aizsardzības klase (IP), ne mazāka kā IP65”.
Ņemot vērā, ka gaismekļi paredzēti ilgstošai ekspluatācijai āra apstākļos un ir pakļauti nokrišņu, mitruma, putekļu un vēja nestā ūdens iedarbībai, lūdzam Pasūtītāju izvērtēt iespēju paaugstināt minimālo gaismekļa aizsardzības pakāpi no IP65 uz IP66.
IP66 aizsardzības pakāpe ir plaši pieejama dažādu ražotāju profesionālo ielu gaismekļu piedāvājumā, līdz ar to šādas prasības noteikšana būtiski neierobežotu konkurenci, vienlaikus nodrošinot augstāku gaismekļa aizsardzības līmeni pret ārējās vides iedarbību un veicinot gaismekļa drošu ilgtermiņa ekspluatāciju.
Lūdzam Pasūtītāju veikt grozījumus tehniskās specifikācijas 1.7. punktā, nosakot gaismekļa aizsardzības pakāpi ne zemāku par IP66.

Atbilde Nr. 4:
Komisija skaidro, ka Tehniskās specifikācijas 1.7. punktā noteiktā prasība ir norādīta ar minimālo vērtību. Pretendents ir tiesīgs piedāvāt gaismekli ar augstāku aizsardzības pakāpi, tostarp IP66 vai augstāku. Grozījumi Tehniskās specifikācijas 1.7. punktā netiks veikti.

Jautājums Nr. 5:
	Lūdzam izvērtēt tehniskās prasības 1.10. precizēšanu, nosakot gaismekļa savietojamību ar konsoles vai balsta gala diametru Ø48–60 mm pašreiz noteikto Ø40–60 mm vietā.
Praksē ielu apgaismojuma infrastruktūrā plaši tiek izmantoti Ø60 mm konsoles un balstu gali, savukārt daudzu tirgū pieejamo profesionālo ielu gaismekļu standarta stiprinājumu diapazons sākas no Ø48 mm. Līdz ar to prasība pēc savietojamības jau no Ø40 mm var nebūt funkcionāli nepieciešama konkrētā projekta vajadzībām un var nepamatoti sašaurināt pieejamo gaismekļu klāstu.
Lūdzam izvērtēt iespēju noteikt prasību Ø48–60 mm, tādējādi saglabājot savietojamību ar praksē plaši izmantoto Ø60 mm infrastruktūru un vienlaikus nodrošinot plašāku kvalitatīvu gaismekļu izvēli.

Atbilde Nr. 5:
Komisija skaidro, ka Talsu novada ielu apgaismojuma infrastruktūrā tiek izmantoti dažāda tipa apgaismojuma balsti un konsoles ar atšķirīgiem gala diametriem. Tehniskās specifikācijas 1.10. punktā noteiktais savietojamības diapazons Ø40–60 mm ir paredzēts, lai nodrošinātu piedāvāto gaismekļu uzstādīšanas iespēju uz Pasūtītāja esošās apgaismojuma infrastruktūras.
Ņemot vērā minēto, grozījumi Tehniskās specifikācijas 1.10. punktā netiks veikti.

Jautājums Nr. 6:
Jautājums par tehniskās specifikācijas 1.12. un 1.17. punktu. 
Tehniskās specifikācijas 1.12. punktā ir noteikta prasība pēc gaismekļa barošanas blokā iebūvētas aizsardzības pret pārspriegumu, savukārt 1.17. punktā noteikta minimālā pārsprieguma noturība tikai 4 kV diferenciālajā režīmā (L-N) un 6 kV kopējā režīmā (L/N-PE).
Ņemot vērā, ka ielu apgaismojuma gaismekļi tiek ekspluatēti āra elektrotīklā un ir pakļauti zibens izraisītiem un komutācijas pārspriegumiem, kā arī to, ka 10 kV pārsprieguma aizsardzības risinājumi ir plaši pieejami profesionālo ielu gaismekļu ražotāju piedāvājumā, lūdzam Pasūtītāju izvērtēt augstākas pārsprieguma aizsardzības prasības noteikšanu.
Vai Pasūtītājs veiks grozījumus, nosakot gaismeklim pārsprieguma aizsardzību, izmantojot integrētu vai nomaināmu SPD?

Atbilde Nr. 6:
Komisija skaidro, ka Tehniskās specifikācijas 1.12. un 1.17. punktā noteiktie pārsprieguma aizsardzības parametri ir Pasūtītāja noteiktās minimālās prasības. Pretendents ir tiesīgs piedāvāt gaismekļus ar augstāku pārsprieguma aizsardzības līmeni, tostarp risinājumu ar integrētu vai nomaināmu SPD, ja piedāvātais risinājums atbilst visām pārējām Tehniskās specifikācijas prasībām.
Ņemot vērā minēto, grozījumi Tehniskās specifikācijas 1.12. un 1.17. punktā netiks veikti.

Jautājums Nr. 7:
	Jautājums par tehniskās specifikācijas 1.19. punktu “Barošanas darba sprieguma diapazons, nominālais: 200–240 V”.
Lūdzam Pasūtītāju skaidrot nepieciešamību noteikt nominālo barošanas sprieguma diapazonu tieši 200–240 V.
Profesionālu ielu apgaismojuma gaismekļu un LED barošanas bloku tirgū plaši tiek izmantots nominālais barošanas spriegums 220–240 V AC, kas ir paredzēts darbībai 230 V elektrotīklā.
Ņemot vērā, ka prasība pēc 200 V kā nominālā diapazona apakšējās robežas var nepamatoti izslēgt gaismekļus, kuru ražotāja dokumentācijā norādīts 220–240 V nominālais barošanas spriegums, lai gan tie ir pilnībā piemēroti ekspluatācijai attiecīgajā elektrotīklā, lūdzam grozīt prasību, nosakot nominālo barošanas spriegumu 220–240 V AC vai plašāku diapazonu.

Atbilde Nr. 7:
Komisija skaidro, ka Tehniskās specifikācijas 1.19. punktā noteiktais barošanas darba sprieguma diapazons 200–240 V ir noteikts, lai nodrošinātu iespējami plašāku atbilstošu gaismekļu piedāvājumu un neierobežotu konkurenci.
Komisija apliecina, ka Tehniskās specifikācijas 1.19. punkta prasībai atbilst arī gaismeklis, kura ražotāja tehniskajā dokumentācijā norādītais nominālais barošanas sprieguma diapazons ir 220–240 V AC, ja gaismeklis ir paredzēts ekspluatācijai 230 V elektrotīklā un atbilst pārējām Tehniskās specifikācijas prasībām.
Grozījumi Tehniskās specifikācijas 1.19. punktā netiks veikti, un tas tiek saglabāts esošajā redakcijā.

Jautājums Nr. 8:
	Jautājums par tehniskās specifikācijas 1.22. punktu “LED gaismekļa jaudas koeficients ≥ 0,90”.
Lūdzam Pasūtītāju precizēt, pie kādiem gaismekļa darbības apstākļiem ir jānodrošina jaudas koeficients ≥ 0,90, jo LED barošanas bloka jaudas koeficients var mainīties atkarībā no tā slodzes.
Vai pareizi saprotam, ka prasība PF ≥ 0,90 ir jānodrošina pie piedāvātā gaismekļa nominālās jaudas (100% gaismas plūsmas režīmā), pie 230 V / 50 Hz barošanas sprieguma?

Atbilde Nr. 8:
Komisija skaidro, ka Tehniskās specifikācijas 1.22. punktā noteiktais LED gaismekļa jaudas koeficients PF ≥ 0,90 ir jānodrošina pie piedāvātā gaismekļa nominālās jaudas jeb 100 % slodzes (100 % gaismas plūsmas režīmā), pie nominālā barošanas sprieguma 230 V / 50 Hz.

Jautājums Nr. 9:
Lūdzam precizēt tehniskās prasības 1.25. piemērošanas nosacījumus un sasaistīt to ar gaismekļa uzstādīšanas leņķi.
Prasība par 0 kandelu gaismas izstarojumu virs 90° no apgaismojamās virsmas ir būtiska gaismas piesārņojuma ierobežošanai, taču tās praktiskā nozīme samazinās, ja gaismekli atļauts uzstādīt ar pozitīvu slīpuma leņķi pret horizontu.
Gaismeklis, kas 0° stāvoklī nodrošina 0 cd virs 90°, pēc pacelšanas var novirzīt daļu gaismas plūsmas virs horizontes. Tādēļ lūdzam papildināt prasību, nosakot, ka apgaismojuma aprēķinos un faktiskajā uzstādīšanā gaismekļa slīpuma leņķis attiecībā pret horizontu nedrīkst pārsniegt 5°, un prasība par gaismas izstarojumu virs 90° ir jāizpilda tieši projektētajā uzstādīšanas stāvoklī. Tas nodrošinātu, ka prasība par gaismas piesārņojuma ierobežošanu tiek izpildīta ne tikai gaismekļa laboratorijas/fotometriskajā 0° pozīcijā, bet arī faktiskajā ekspluatācijas stāvoklī.

Atbilde Nr. 9:
	Komisija informē, ka, izvērtējot ieinteresētā piegādātāja norādītos apsvērumus, tiks veikti grozījumi Tehniskajā specifikācijā, svītrojot 1.25. punktā noteikto prasību.

Jautājums Nr. 10:
Jautājums par tehniskās specifikācijas 1.26. punktu “Gaismekļa kalpošanas laiks (L90B10 pie 25°C) ne mazāk kā 100 000 h”.
Lūdzam Pasūtītāju precizēt, pēc kādas metodikas un ar kādu dokumentāciju pretendentam jāapliecina prasība L90B10 ≥ 100 000 h pie Ta = 25°C.
Vai Pasūtītājs paredz, ka minētais parametrs ir jāapliecina ar ražotāja aprēķinu vai testa dokumentāciju atbilstoši EN IEC 62722-2-1, un gadījumā, ja ilgtermiņa gaismas plūsmas saglabāšanas prognoze tiek veikta, pamatojoties uz LED gaismas avota testu datiem, ar LM-80 testa pārskatu un TM-21-21 aprēķinu/projekciju?
Tāpat lūdzam precizēt, vai prasība L90B10 ≥ 100 000 h attiecas tikai uz gaismas plūsmas saglabāšanu, vai Pasūtītājs ar jēdzienu “gaismekļa kalpošanas laiks” paredz arī barošanas bloka un citu gaismekļa elektronisko komponentu atteices varbūtību.

Atbilde Nr. 10:
Komisija skaidro, ka Tehniskās specifikācijas 1.26. punktā noteiktā prasība L90B10 ≥ 100 000 h pie Ta = 25 °C ir attiecināma uz LED gaismas avota gaismas plūsmas saglabāšanu noteiktajā ekspluatācijas periodā. Atbilstība minētajai prasībai pretendentam ir jāapliecina, iesniedzot TM-21 aprēķinu/projekciju (atskaiti), kas sagatavota, pamatojoties uz attiecīgajiem LED gaismas avota testu datiem.

Jautājums Nr. 11:
	Lūdzam izvērtēt iespēju papildināt kvalitātes prasību 2.2., paredzot ne tikai ENEC sertifikātu, bet arī ENEC+ sertifikātu vai ekvivalentu neatkarīgas trešās puses apliecinājumu par gaismekļa veiktspējas parametriem.
ENEC sertifikācija apliecina produkta atbilstību attiecīgajām Eiropas drošības prasībām, savukārt ENEC+ papildus nodrošina neatkarīgas atbilstības novērtēšanas institūcijas pārbaudi attiecībā uz ražotāja deklarētajiem gaismekļa darbības un veiktspējas parametriem.
Šādas prasības iekļaušana mazinātu risku, ka piedāvājumā norādītie tehniskie parametri balstās tikai uz ražotāja pašdeklarāciju, un sniegtu pasūtītājam lielāku pārliecību par piedāvāto gaismekļu faktiskās veiktspējas atbilstību deklarētajiem rādītājiem.
Ņemot vērā, ka ENEC+ sertifikācija ir pieejama profesionālu apgaismojuma ražotāju produktu klāstā, lūdzam izvērtēt prasības papildināšanu ar ENEC+ vai ekvivalentu sertifikāciju.

Atbilde Nr. 11:
Komisija norāda, ka 1.daļas Tehniskajā specifikācijā tiek precizēts 2.2. punkts “Akreditētas atbilstības novērtēšanas iestādes izsniegts ENEC sertifikāts un ENEC + sertifikāts. ENEC ir elektrisko produktu kvalitātes zīme, kas apliecina atbilstību Eiropas Savienības drošības standartiem. Gaismekļiem jābūt ar ENEC marķējumu.”
Komisija informē, ka 2. daļas Tehniskās specifikācijas 2.2. punktā grozījumi netiks veikti, un minētā prasība tiek saglabāta esošajā redakcijā.

Jautājums Nr. 12:
	Jautājums par 2. daļas tehniskās specifikācijas 1.5. punktu “Gaismekļa korpusa izpildījums”.
Tehniskās specifikācijas 2. daļas 1.5. punktā optiskajam pārsegam iepriekš paredzētā rūdītā stikla vietā ir noteikts polikarbonāta (PC) vai PMMA materiāls.
Lūdzam Pasūtītāju skaidrot šādas prasības maiņas tehnisko pamatojumu, jo, neparedzot atsevišķu rūdīta stikla aizsargpārsegu, gaismekļa polimēra optiskās lēcas kļūst par ārējo virsmu, kas visā gaismekļa ekspluatācijas laikā ir tieši pakļauta apkārtējās vides, piesārņojuma un gaismekļa tīrīšanas iedarbībai.
Profesionālu ielu gaismekļu tirgū ir plaši pieejami risinājumi, kuros PMMA optiskā sistēma ir aizsargāta ar atsevišķu plakanu rūdīta stikla pārsegu, tādējādi šādas prasības noteikšana pati par sevi nerada nepieciešamību izmantot unikālu viena ražotāja konstrukciju.
Ņemot vērā paredzamo ilgstošo gaismekļu ekspluatāciju āra apstākļos un nepieciešamību saglabāt optiskās sistēmas īpašības visā ekspluatācijas laikā, lūdzam Pasūtītāju atjaunot prasību, ka gaismekļa optiskajai sistēmai jābūt aizsargātai ar rūdīta stikla pārsegu. Attiecīgi lūdzam 1.5. punktā noteikt: “Optiskais pārsegs – rūdīts stikls; optiskās lēcas – PMMA.”

Atbilde Nr. 12:
Komisija informē, ka tiek grozīts 2. daļas Tehniskās specifikācijas 1.5. punkts “Optiskais pārsegs – rūdīts stikls  vai Polikarbonāts (PC), vai PMMA materiāls.”

Jautājums Nr. 13:
Iepirkuma nolikuma 2., 3. pielikuma “Tehniskā specifikācija un tehniskais piedāvājums 1. un 2. daļā” 1.4. punktā ir noteikts: „Gaismekļa optikas lēca: PC materiāls”.
Vēlamies vērst uzmanību, ka nozares vadošie un uzticamākie apgaismojuma ražotāji āra apgaismojumā visbiežāk izmanto tieši PMMA (polimetilmetakrilāts) materiāla lēcas. Tās nodrošina augstāku optisko kvalitāti un ilgmūžību — izceļas ar labāku gaismas caurlaidību un augstu noturību pret UV starojumu (materiāls ar laiku nedzeltē un nezaudē caurspīdīgumu).
Ievērojot minēto, lūdzam pasūtītāju apstiprināt, ka:
1. Pretendentam ir atļauts piedāvāt augstākas kvalitātes materiālu (PMMA);
2. Piedāvājums netiks noraidīts kā neatbilstošs, ja piedāvātajiem gaismekļiem optikas lēca būs izgatavota no PMMA materiāla.

Atbilde Nr. 13:
[bookmark: _GoBack]Komisija informē, ka prasība tiek grozīta Tehniskās specifikācijas 1. un 2. daļas 1.4. punktā “Gaismekļa optikas lēca: PC materiāls vai PMMA materiāls”.

Jautājums Nr. 14:
Iepirkuma nolikuma 3. pielikuma “Tehniskā specifikācija un tehniskais piedāvājums 2. daļā” 1.5. punktā ir noteikts: Gaismekļa korpuss un barošanas bloka pārsegs - liets alumīnijs ar pretkorozijas pārklājumu. Optiskais pārsegs – rūdīts stikls Polikarbonāts (PC) vai PMMA materiāls.
Vēlamies vērst uzmanību, ka rūdīts stikls ir augstākas kvalitātes materiāls, kas nodrošina teicamu skrāpējumnoturību, ilgmūžību un noturību pret apkārtējās vides iedarbību, saglabājot sākotnējo gaismas caurlaidību visā ekspluatācijas laikā.
Ievērojot minēto, lūdzam pasūtītāju apstiprināt, ka:
1. Pretendentam ir atļauts piedāvāt augstākas kvalitātes materiālu — rūdītu stiklu optiskajam pārsegam;
2. Piedāvājums netiks noraidīts kā neatbilstošs, ja piedāvātajiem gaismekļiem optiskais pārsegs būs izgatavots no rūdīta stikla.

Atbilde Nr. 14:
Komisija informē, ka tiek grozīts 2. daļas tehniskās specifikācijas 1.5. punkts “Optiskais pārsegs – rūdīts stikls  vai Polikarbonāts (PC), vai PMMA materiāls.”

